**Төсөл.**

**ТӨВ АЙМГИЙН**

**ИРГЭДИЙН ТӨЛӨӨЛӨГЧДИЙН ХУРЛЫН**

**ТЭРГҮҮЛЭГЧДИЙН ТОГТООЛ**

2016 оны 01 дүгээр

сарын \_\_\_ өдөр Дугаар\_\_\_ Зуунмод

Журам шинэчлэн батлах тухай

 Монгол улсын Ерөнхийлөгчийн “Архигүй монголын төлөө” уриалга, Үйлдвэр худалдааны сайдын 2005 оны 110 дугаар тушаал, “Архидалтын эсрэг-Төв аймаг” хөтөлбөрийг хэрэгжүүлэх зорилгоор аймгийн Засаг дарга /Д.Баярбат/-ын өргөн барьсан “Аймгийн нутаг дэвсгэрт согтууруулах ундаа худалдах, түүгээр үйлчилгээ эрхлэх зөвшөөрөл олгох, хяналт тавих журам”-ыг шинэчлэн батлуулах тухай асуудлыг хэлэлцээд “Архидан согтуурахтай тэмцэх тухай хууль”-ийн 4.3, “Аж ахуйн үйл ажиллагааны тусгай зөвшөөрлийн тухай хууль”-ийн 7.4, 16.2, “Монгол улсын тэмдэгтийн хураамжийн тухай хууль”-ийн 6.3 заалтуудыг тус тус үндэслэн аймгийн ИТХ-ын Тэргүүлэгчдээс ТОГТООХ нь:

Нэг. “Аймгийн нутаг дэвсгэрт согтууруулах ундаа худалдах түүгээр үйлчилгээ эрхлэх зөвшөөрөл олгох, сунгах, цуцлах, хяналт тавих журам”-ыг шинэчлэн хавсралтын ёсоор баталсугай.

Хоёр. Шинэчилсэн журмыг Хууль зүйн яаманд бүртгүүлсэн өдрөөс эхлэн дагаж мөрдсүгэй.

Гурав. Уг журмыг хэрэгжүүлэх ажлыг удирдлага, зохицуулалтаар ханган, худалдаа үйлчилгээ эрхлэх цагийн хязгаарыг шинэчлэн баталж мөрдүүлэх, аймгийн Цагдаагийн газар, СХЗХэлтэс, МХГ, сумдын Засаг даргын тамгын газартай хамтран зохион байгуулж, биелэлтийг хангуулж ажиллахыг аймгийн Засаг дарга /Д.Баярбат/-д даалгасугай.

Дөрөв. Энэ журам батлагдсантай холбогдуулан аймгийн ИТХ-ын Тэргүүлэгчдийн 2006 оны 01 дүгээр сарын 17-ны өдрийн “Журам батлах тухай” 10 дугаар тогтоол, мөн Тэргүүлэгчдийн 2013 оны 07 дугаар сарын 04-ний өдрийн “Журамд нэмэлт өөрчлөлт оруулах тухай” 80 дугаар тогтоолыг тус тус хүчингүй болсонд тооцсугай.

Тав. Тогтоолын хэрэгжилтэнд хяналт тавьж ажиллахыг аймгийн ИТХ-ын нарийн бичгийн дарга /Д.Батбаяр/-д үүрэг болгосугай.

ДАРГА Ц.МЭНДСАЙХАН

**Төсөл** Аймгийн ИТХ-ын Тэргүүлэгчдийн 2016 оны

 01 дүгээр сарын \_\_\_-ны өдрийн \_\_\_ дугаар

 тогтоолын хавсралт

**АЙМГИЙН НУТАГ ДЭВСГЭРТ СОГТУУРУУЛАХ УНДАА ХУДАЛДАХ,**

**ТҮҮГЭЭР ҮЙЛЧИЛГЭЭ ЭРХЛЭХ ТУСГАЙ ЗӨВШӨӨРӨЛ**

**ОЛГОХ, СУНГАХ, ЦУЦЛАХ, ХЯНАЛТ ТАВИХ ЖУРАМ**

 **Нэг. Нийтлэг үндэслэл:**

1.1. Энэхүү журмын гол зорилго нь аймгийн нутаг дэвсгэрт согтууруулах ундаа худалдах, түүгээр үйлчилгээ эрхлэх аж ахуйн нэгжид тусгай зөвшөөрөл олгох, сунгах, цуцлах, тэдгээрийн үйл ажиллагаанд хяналт тавих харилцааг зохицуулахад оршино.

1.2. Согтууруулах ундаа худалдах, түүгээр үйлчилгээ эрхлэх цэг салбарууд нь “Аж ахуйн үйл ажиллагааны тусгай зөвшөөрлийн тухай”, “Хүнсний тухай”, “Архидан согтуурахтай тэмцэх тухай” Монгол улсын хууль, тогтоомж, бүх нийтээр дагаж мөрдөхөөр гаргасан эрх бүхий байгууллагын шийдвэр, энэхүү журмыг мөрдөж, зөвхөн хууль тогтоомж, шийдвэрийн хүрээнд үйл ажиллагаа явуулна.

1.3. Холбогдох хууль тогтоомж, олон улсын гэрээнд өөрөөр заагаагүй бол тус аймгийн нутаг дэвсгэрт согтууруулах ундаа худалдах, түүгээр үйлчилгээ эрхлэх бүх этгээд, сүлжээ дэлгүүр, үйлчилгээний газруудад энэ журам нэгэн адил хамаарна.

1.4. Хүнсний зориулалтын түүхий эдээр үйлдвэрлэсэн спирт, бүх төрлийн архи, виски, вино, 2 хувиас дээш этилийн спирт агуулсан дарс, пиво, сүүн бүтээгдэхүүнээр нэрсэн шимийн архи энэхүү зөвшөөрөл олгох согтууруулах ундаанд хамаарна.

1.5. Согтууруулах ундаа худалдах, түүгээр үйлчлэх цэг салбар, үйлчилгээний төвийн эзэн хуулийн этгээд, иргэн нь зөвшөөрлийн хугацаанд барилга байгууламжийнхаа өнгө үзэмжийг сайжруулах, камержуулах, байнгын харуул хамгаалалттай байх, гадна, дотор зам талбайн тохижилт, гэрэлтүүлэг, хаяг рекламыг шинэчлэх, засварлах, ногоон байгууламж байгуулах, нэмэгдүүлэх зэрэг сум орон нутгийн өнгө үзэмжийг сайжруулахад бодитой хувь нэмэр оруулах ажлуудыг тусгасан нийгмийн хариуцлагын гэрээг сумын ЗДТГ-тай байгуулж, биелэлтийг хангаж ажиллана.

1.6. Согтууруулах ундаа худалдах, түүгээр үйлчлэх тусгай зөвшөөрлийг аймгийн бүртгэлтэй иргэн, аж ахуйн нэгжид олгоно.

1.7. Худалдаа үйлчилгээнд улсын техникийн зохицуулалт, стандартын шаардлага хангасан, чанар, аюулгүй байдлыг баталгаажуулсан, тохирлын гэрчилгээ авсан согтууруулах ундааг нийлүүлнэ.

1.8. Согтууруулах ундаа худалдах, түүгээр үйлчлэх цэг салбар нь бар код уншигч кассын машин, хяналтын камертай байх ба кассын машинаар орлого, зарлагаа заавал хөтлөн тайлагнадаг байна.

 1.9 Тусгай зөвшөөрөл эзэмшигч нь аймгийн татварын албанд бүртгэлтэй, орон нутагтаа татвар төлөгч байна.

1.10. Согтууруулах ундаагаар үйлчилдэг цэг салбар нь төрөл бүрийн хоол, хөнгөн зууш, ундаа, жүүс, чихэр жимс, бусад амтатнаар заавал үйлчилнэ.

 **Хоёр: Согтууруулах ундаа худалдах, түүгээр үйлчилгээ эрхлэх зөвшөөрөл олгох, сунгах.**

2.1. Согтууруулах ундаа худалдах, түүгээр үйлчилгээ эрхлэх тусгай зөвшөөрлийг холбогдох хууль, энэхүү журмын дагуу аймгийн Засаг дарга олгож, сунгаж, хүчингүй болгоно.

2.2. Сүүн бүтээгдэхүүнээр нэрсэн шимийн архи үйлдвэрлэх тусгай зөвшөөрлийг мэргэжлийн хяналтын байгууллагын санал, дүгнэлтийг үндэслэн аймгийн Засаг дарга олгож, сунгаж, хүчингүй болгоно.

2.3. “Архидан согтуурахтай тэмцэх тухай хууль”-ийн 4-р зүйлийн 4.7 дахь заалтын дагуу согтууруулах ундаа худалдах, түүгээр үйлчилгээ эрхлэх зөвшөөрлийг 2 жилийн хугацаагаар олгох ба мөн хугацаагаар сунгана.

2.3.1. Тусгай зөвшөөрлийн хугацааг сунгахдаа “Аж ахуйн үйл ажиллагааны тусгай зөвшөөрлийн тухай хууль”-ийн 6.3, 6.4 заалтыг баримтлан зөвхөн сунгахыг дэмжиж уламжилсан сумын Засаг даргын албан тоот /нийгмийн хариуцлагын гэрээгээр хүлээсэн үүргээ хэрхэн биелүүлж байгаа, аймгийн бүртгэлтэй эсэх, орон нутагт татвар хураамж төлөгч эсэхийг тодорхойлж уламжилсан байх/, тохирлын гэрчилгээний хуулбар, зөвшөөрөл эзэмшигчийн өргөдөл, улсын тэмдэгтийн хураамж төлсөн баримтыг үндэслэн ажлын 3 хоногт багтаан сунгалтыг хийнэ.

2.3.2. Согтууруулах ундаа худалдаалах цэг салбар нь “Худалдааны газар, түүний үйлчилгээ MNS 5021- ..... стандарт”-ыг 90,0 буюу түүнээс дээш хувиар, үйлчлэх цэг салбар нь “Хоолны газрын ангилал, зэрэглэл, үндсэн шаардлага MNS 4946- ..... стандарт”-ыг 85,0 буюу түүнээс дээш хувиар хангасан байна.

 2.4. Согтууруулах ундаа худалдах, түүгээр үйлчлэх зөвшөөрөл шинээр авахад дараах бичиг баримтыг бүрдүүлнэ.

2.4.1. Тусгай зөвшөөрөл хүссэн өргөдөл /албан бичгээр/. Өргөдөлд үйл ажиллагааны талаар мэдээлэл /тухайлбал худалдаа үйлчилгээний байрны талбайн хэмжээ, үйлчилгээний хүчин чадал, склад, агуулах, амрах байрны талаар мэдээлэл, ажиллагсадын тоо, тоног төхөөрөмжийн хангалт гэх мэт/. Худалдаа үйлчилгээний барилгын гадна болон үйлчилгээний дотор тоноглол, тохижилтийг харуулсан 5 хүртэл ширхэг зургийг хавсрагасан байна/.

2.4.2. Хуулийн этгээдийн улсын бүртгэлийн гэрчилгээ, аймгийн СХЗХэлтсээс олгосон худалдаа үйлчилгээ эрхлэх тохирлын гэрчилгээний хуулбар /тохирлын гэрчилгээнд стандарт хангалтын хувийг заавал бичиж баталгаажуулсан байна/.

2.4.3. Согтууруулах ундаа худалдах, түүгээр үйлчлэх зөвшөөрөл олгуулахыг дэмжиж уламжилсан сумын Засаг даргын албан бичиг. /Дэмжиж уламжилсан албан бичигт сумандаа бүртгэлтэй эсэх, орон нутагт төлсөн татвар хураамж, стандарт хангалтын талаар мэдээлэл байна/.

2.4.4. Улсын тэмдэгтийн хураамжийн төлбөр болон тусгай зөвшөөрлийн гэрчилгээний үнийг төлсөн баримт. /Үүнийг тусгай зөвшөөрөл олгохоор аймгийн Засаг даргын шийдвэр гарсны дараа банкинд бэлэн болон бэлэн бусаар төлсөн байна/

2.5. Дээрх бичиг баримтыг аймгийн ЗДТГ-ын Хөгжлийн бодлогын хэлтэс хүлээн авч, согтууруулах ундаа худалдах, түүгээр үйлчлэх зөвшөөрөл олгуулах тухай санал дүгнэлтээ ажлын 21 хоногт багтаан аймгийн Засаг даргад танилцуулж шийдвэрлүүлнэ.

**Гурав: Архидан согтуурахтай тэмцэх сан байгуулах, бүрдүүлж зарцуулах, үнэт цаасны төлбөр тооцоо, баталгаажуулалт, хяналт.**

3.1. Согтууруулах ундаа худалдах, түүгээр үйлчилгээ эрхлэх тусгай зөвшөөрлийг олгох, сунгахад хураах улсын тэмдэгтийн хураамжийн төлбөрийг аймгийн Иргэдийн Төлөөлөгчдийн хурлаар тогтоосон хэмжээг мөрдөнө.

3.2. “Архидан согтуурахтай тэмцэх тухай хууль”-ийн 132 дугаар зүйлд заасны дагуу аймаг “Архидан согтуурахтай тэмцэх сан”-тай байна.

3.2.1. Согтууруулах ундааны улсын тэмдэгтийн хураамж болон тусгай зөвшөөрлийн гэрчилгээний үнийг аймгийн “Архидан согтуурахтай тэмцэх сан”-д төвлөрүүлж, сангийн эх үүсвэрийг бүрдүүлэх бөгөөд сангийн зөвлөлийн шийдвэрийг үндэслэн “Архидалтын эсрэг-Төв аймаг” хөтөлбөрийг хэрэгжүүлэх арга хэмжээний зардлыг санхүүжүүлэх, тусгай зөвшөөрлийн гэрчилгээг шинээр хэвлүүлэх, худалдаа, үйлчилгээний цэг салбаруудын үйл ажиллагаанд удирдамжийн дагуу үзлэг, шалгалт явуулах, хяналт, шинжилгээ үнэлгээ хийхэд шаардлагатай шатахуун, томилолтын зардалд зарцуулна.

3.3. Согтууруулах ундаа худалдах түүгээр үйлчилгээ эрхлэх тусгай зөвшөөрлийн гэрчилгээний үнэ 5000 /Таван мянган/ төгрөг байна.

Тусгай зөвшөөрлийн гэрчилгээг алга болгосон, үрэгдүүлсэн нөхцөлд сумын хэсгийн төлөөлөгчийн тодорхойлолт, Засаг даргын дахин олгохыг хүсч уламжилсан албан бичгийг үндэслэн олгох ба төлбөр нь 20000 /Хорин мянган/ төгрөг байна.

3.4. Улсын тэмдэгтийн хураамжийн төлбөрт тусгай зөвшөөрлийн гэрчилгээний үнэ болон дахин гэрчилгээ олгосон төлбөр үл хамаарна.

3.5. Согтууруулах ундаа худалдах, түүгээр үйлчилгээ эрхлэх тусгай зөвшөөрлийн гэрчилгээг хэвлүүлэх, бүртгэх, зарцуулах, тайлагнах ажлыг аймгийн ЗДТГ-ын Хөгжлийн бодлогын хэлтсийн үйлдвэрлэл, худалдаа, үйлчилгээ хариуцсан мэргэжилтэн хариуцан гүйцэтгэнэ.

3.6. Үнэт цаасыг дугаарлаж бүртгэл хөтлөх ба үнэт цаасны ар талын баруун дээд өнцөгт Санхүү, төрийн сангийн хэлтсийн баталгаажуулалт, тамга гэсэн бичвэрт тэмдэг дарж баталгаажуулалтыг хийнэ.

3.7. Согтууруулах ундаа худалдах, түүгээр үйлчилгээ эрхлэх зөвшөөрлийн гэрчилгээний олгох, сунгах тэмдэглэгээг аймгийн ЗДТГ-ын Хөгжлийн бодлогын хэлтсийн дарга гарын үсэг зурж, тэмдэг дарж баталгаажуулна.

3.8. Үнэт цаасны зарцуулалт, улсын тэмдэгтийн хураамж, гэрчилгээний үнийн төвлөрүүлэлтэд ЗДТГ-ын Санхүү, төрийн сангийн хэлтэс, аймгийн Татварын хэлтэс хяналт тавина.

 **Дөрөв: Худалдаа, үйлчилгээнд хориглох зүйл.**

4.1. “Архидан согтуурахтай тэмцэх тухай хууль”-ийн 7, 8 дугаар зүйлийн хориглосон заалтуудыг зөрчих.

 4.2. Сар бүрийн 01-ний өдөр согтууруулах ундаа худалдах, түүгээр үйлчлэх.

4.3. 21 насанд хүрээгүй хүнд согтууруулах ундаа худалдах, 18 насанд хүрээгүй хүнээр худалдаа хийлгэх, хэт согтуу хүнд согтууруулах ундаагаар үйлчлэх.

4.4. Худалдаа үйлчилгээний ажиллах цагийн хуваарийг зөрчих.

4.5.Төрийн өмчит болон төрийн өмчийн оролцоотой аж ахуйн нэгж, улсын болон орон нутгийн төсвөөс санхүүждэг байгууллагын хөрөнгөөр согтууруулах ундаа худалдан авах.

4.6. Согтууруулах ундаа байнга хэрэглэдэг, архины хамааралтай этгээдэд согтууруулах ундааг зээлээр олгох.

4.7. Иргэний бичиг баримт, бусад эд зүйлс, үнэт эдлэл, мал амьтан, түүхий эдийг барьцаалж согтууруулах ундаа зээлээр олгох.

4.8. Кассын машин, хяналтын камерийг хүндэтгэн үзэх шалтгаангүйгээр 5-аас дээш хоног ажиллуулахгүй байх.

4.9. Алдагдалтай ажилладаг аж ахуйн нэгжид согтууруулах ундаа худалдах, түүгээр үйлчлэх зөвшөөрөл олгох, сунгах.

4.10. Согтууруулах ундаа худалдаалдаг цэг салбарын бараа бүтээгдэхүүн байрлуулсан лангуу, тавиурын 2 м2-аас илүү талбайд согтууруулах ундааг ил, задгай тавьж байрлуулах, сурталчилах.

4.11. Согтууруулах ундаа худалдаалдаг цэг салбар нь спирт найруулан савлах, үйлдвэрээс савалгаагүй гаргасан задгай шар айргийг худалдах, согтууруулах ундааг дахин савлах буюу аягалж, хундагалан худалдах.

4.12. Тусгай зөвшөөрөл нь хүчингүй болсон этгээдэд түдгэлзүүлсэн хугацаанд дахин зөвшөөрөл олгох.

4.13. Тусгай зөвшөөрлийг худалдах, бусдад шилжүүлэх, түрээслэх

4.14. Худалдаа үйлчилгээний байгууллагын стандартад үнэлгээ дүгнэлт өгөх ажлын хэсэг /ажилтан/ тухайн цэг салбарт гарсан алдаа дутагдалыг хэлж өгөхөөс татгалзах, үнэлгээг санаатайгаар бууруулж болон өсгөж дүгнэх, өгсөн үнэлгээ дүгнэлтээ нууцлах.

 4.15. Сургуулийн сурагч, 18 нас хүрээгүй хүмүүст согтууруулах ундаа хэрэглэх боломж олгохыг санаачлан зохион байгуулах, энэ зорилгоор орон байр ашиглуулах, мөнгөн туслалцаа үзүүлэхийг тэдгээрийн эцэг, эх, төрөл садан, асран хамгаалагчид болон багш нарт хориглоно.

 4.16. Нийтийн зориулалттай орон сууцанд “Орон сууцны тухай хуулийн 15 дугаар зүйлийн 15.1, 17 дугаар зүйлийн 17.1.7-д заасны дагуу орон сууцны үндсэн хийц, бүтээцийг анхны зураг төслөөс өөрчлөх, нэмэлт ачаалал өгч давхарлах, өргөтгөл хийх, 40 дцб-аас их хэмжээний дуу чимээ гаргахыг тус тус хориглоно.

**Тав: Архидан согтуурахтай тэмцэх олон нийтийн үүсгэл, санаачилгыг дэмжих**

5.1. Архидан согтуурахтай тэмцэх зорилго бүхий олон нийтийн үүсгэл санаачилгыг төрийн болон төрийн бус байгууллага дэмжин “Архидан согтуурахтай тэмцэх тухай хууль”-ийн 13 дугаар зүйлийн 13.2, 13.3, 13.4 заалтыг удирдлага болгон хэрэгжүүлнэ.

5.2. Согтууруулах ундаа худалдах түүгээр үйлчилгээ эрхлэх тусгай зөвшөөрөлтэй этгээд үйл ажиллагаагаа өөрчлөн боловсруулах салбарын үйлдвэрлэл эрхлэхээр хүсэлтээ гаргасан нөхцөлд “Архидан согтуурахтай тэмцэх тухай хуулийн 13 дугаар зүйлд заасныг үндэслэн/ үйлдвэрлэл эрхлэх санал санаалчилга, төсөлд давуу эрх эдлүүлж, сум хөгжүүлэх сан, аймгийн жижиг дунд үйлдвэрлэлийг дэмжих сангийн хөнгөлөлттэй зээл, бусад эх үүсвэрээс тэргүүн ээлжинд дэмжлэг үзүүлнэ.

**Зургаа: Тусгай зөвшөөрлийг түдгэлзүүлэх, цуцлах, хариуцлага хүлээлгэх.**

5.1. “Архидан согтуурахтай тэмцэх тухай хууль” болон энэ журмыг зөрчсөн зөрчил бүрийг тусгай зөвшөөрлийн нөхцөл, шаардлагыг ноцтой зөрчсөн гэж үзнэ.

5.2. Аймгийн Засаг дарга Аж ахуйн үйл ажиллагааны тусгай зөвшөөрлийн тухай хуулийн 13.1 заалтыг үндэслэн тусгай зөвшөөрлийг түдгэлзүүлэх бөгөөд түдгэлзүүлсэн хугацаанд багтаан зөрчлөө арилган, холбогдох байгууллагаар шалгуулна. Энэ тухай Мэргэжлийн хяналтын байцаагч, цагдаагийн байгууллагын дүгнэлтийг үндэслэн Тусгай зөвшөөрлийг сэргээх ба 14.1 заалтыг үндэслэн тусгай зөвшөөрлийг хүчингүй болгоно.

5.3. Сумын татварын албанд бүртгүүлээгүй болон татварын тооцоо хийгдээгүй тохиолдолд тусгай зөвшөөрлийг түдгэлзүүлэх болон хүчингүй болгоно.

5.4. Энэхүү журмыг зөрчигчидөд “Архидан согтуурахтай тэмцэх тухай хууль”-ийн 16 дугаар зүйл болон Аж ахуйн үйл ажиллагааны тусгай зөвшөөрлийн тухай хууль”-ийн 18 дугаар зүйлд заасны дагуу хариуцлага хүлээлгэнэ.

5.2 Энэ журмын 4.2 заасан зөрчлийг тухайн нэг жилийн дотор ахин 1 удаа гаргасан бол давтан гаргасан гэж үзэн “Архидан согтуурахтай тэмцэх тухай хууль”-ийн 16 дугаар зүйлийн 16.1.10-т заасан хариуцлага хүлээлгэн тусгай зөвшөөрлийг цуцлана.

5.3 Энэ журмын 4.6, 4.7-д заасан зөрчил гаргасан талаар иргэдээс ирүүлсэн мэдээллийн дагуу шалгагдаад нотлогдсон бол ноцтой зөрчилд тооцож хуулийн дагуу хариуцлага хүлээлгэн тусгай зөвшөөрлийг цуцлана.

5.4 Тусгай зөвшөөрөлтэй этгээд 6 сараас дээш хугацаагаар үйл ажиллагаа явуулаагүй бол зөвшөөрлийг хүчингүй болгоно.

5.5. Холбогдох хууль болон энэхүү журмаар худалдаа үйлчилгээнд хориглох зүйлийг зөрчиж захиргааны арга хэмжээ авагдсан тохиолдол бүрд Мэргэжлийн, Хууль хяналтын, Цагдаагийн байгууллага тусгай зөвшөөрлийг түдгэлзүүлэх, цуцлах тухай санал, дүгнэлтээ аймгийн Засаг даргад ирүүлж шийдвэрлүүлнэ.

5.6. Энэ журмын 4.9, 4.12, 4.14 заалтыг зөрчсөн зөрчил нь тухайн албан тушаалтныг ажлаас чөлөөлөх үндэслэл болно.

5.7. Зөвшөөрлийн хүчинтэй байх хугацаа дуусахаас ажлын 5-аас доошгүй хоногийн өмнө анх олгосон байгууллагаар энэ журмын 2.4.1-д заасан баримт бичгийг бүрдүүлэн өөрийн биеэр /итгэмжлэгдсэн этгээд байж болно/ ирж сунгуулах ба ийнхүү хугацаандаа сунгуулаагүй зөвшөөрлийг түдгэлзүүлсэнд тооцож, хариуцлага хүлээлгэнэ.

5.9. Худалдаа үйлчилгээний обьектыг худалдаж, шилжүүлж авах зэрэг өөрийн эзэмшлийн болгосон нөхцөлд зөвхөн өөрийн нэр дээр тусгай зөвшөөрөл авсны үндсэн дээр согтууруулах ундаа худалдах, түүгээр үйлчлэх бөгөөд зөрчсөн тохиолдолд “Архидан согтуурахтай тэмцэх тухай хууль”-ын 16.1.7-д заасан хариуцлага хүлээлгэнэ.

**Долоо: Бусад.**

 6.1 Аймгийн Засаг дарга харьяалах нутаг дэвсгэртээ согтууруулах ундаа худалдах, түүгээр үйлчилгээ эрхлэх тусгай зөвшөөрөлтэй худалдаа, үйлчилгээний газрын үйл ажиллагаа явуулах цагийн хязгаарыг тогтооно.

 6.2. 21 насанд хүрсэн эсэх нь эргэлзээтэй хүнд иргэний үнэмлэхийг үзэж согтууруулах ундаагаар үйлчилнэ.

6.3. Тусгай зөвшөөрөл эзэмшигч нь ажлын байраа шинэчилсэн, өөрчилсөн, өргөтгөсөн тохиолдол бүрд аймгийн Стандартчилал, хэмжил зүйн хэлтэст мэдэгдэж, тохирлын үнэлгээгээ шинэчилнэ.

6.4 Аймгийн хэмжээнд согтууруулах ундаа худалдаалдаг, түүгээр үйлчилгээ эрхэлдэг этгээдүүдийн талаарх судалгаа, мэдээллийн нэгдсэн санг аймгийн ЗДТГ-ын Хөгжлийн бодлогын хэлтэс, Стандартчилал хэмжил зүйн хэлтэс, Цагдаагийн газар тус тус хөтлөж, мэдээллээр хангаж ажиллана.

6.5 Худалдаа үйлчилгээний цэг салбаруудад бар код уншигч кассын машин, хяналтын камертай болох зэрэг стандартыг хангах бэлтгэл арга хэмжээг авах хугацаа, боломжоор хангаж, энэ журмын 1.6, 1.8, 1.9, 2.3.2 заалтыг сумдад 2016 оны 03 дугаар сарын 01-ний өдрөөс дагаж мөрдөнө.

6.6. Согтууруулах ундааны худалдаа, үйлчилгээ, хэрэглээнд хяналт тавих, хариуцлага тооцох болон энэ журмаар зохицуулагдаагүй бусад асуудлыг “Аж ахуйн үйл ажиллагааны тусгай зөвшөөрлийн тухай”, “Архидан согтуурахтай тэмцэх тухай” хууль, холбогдох бусад хууль, эрх зүйн актаар зохицуулна.

\_\_\_\_ оОо \_\_\_\_